Source: http://newsy.sk/2020/03/26/sud-vytycil-dalsi-termin-pojednavania-v-kauze-vrazdy-jana-kuciaka-na-zaciatok-aprila/
Timestamp: 2020-04-01 17:05:27+00:00
Document Index: 7332485

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'Súd ']

Súd vytýčil ďalší termín pojednávania v kauze vraždy Jána Kuciaka na začiatok apríla – newsy.sk
Súd vytýčil ďalší termín pojednávania v kauze vraždy Jána Kuciaka na začiatok apríla
26.3.2020 (Webnoviny.sk) – Špecializovaný trestný súd vytýčil ďalší termín pojednávania s obžalovaným Miroslavom Marčekom, ktorý figuruje v prípade vraždy novinára Jána Kuciaka, na 6.apríla.
Ako ďalej agentúru SITA informovala hovorkyňa súdu Katarína Kudjáková, na pojednávanie bude z karanténnych dôvodov obmedzený prístup verejnosti a médií. Z pojednávania však bude umožnený pre vybrané médiá zvukový prenos.
Pôvodný termín zrušili
„Verejnosť je povinná pri vstupe do budovy Špecializovaného trestného súdu podrobiť sa bezpečnostnej kontrole vykonávanej príslušníkmi Zboru väzenskej a justičnej stráže a dodržiavať všetky nariadené hygienické opatrenia,“ povedala Kudjáková.
Pojednávanie s Miroslavom Marčekom bolo pôvodne naplánované na 17. marca, súd ho však pre aktuálnu situáciu spojenú so šírením koronavírusu zrušil.
Miroslav Marček sa na predošlých súdnych pojednávaniach priznal k tomu, že zastrelil Kuciaka, jeho partnerku Martinu Kušnírovú a tiež podnikateľa Petra Molnára.
Z tohto dôvodu bol vyčlenený na samostatné konanie, pričom súd má rozhodovať len o výške jeho trestu. Pojednávanie so zvyškom obžalovaných vrátane podnikateľa Mariana Kočnera ja zatiaľ naplánované na 15. apríla.
Andruskó sa priznal
Jána Kuciaka a jeho snúbenicu Martinu Kušnírovú zastrelili 21. februára 2018 v ich dome v obci Veľká Mača v okrese Galanta.
Kuciak bol investigatívnym novinárom portálu Aktuality.sk a okrem iného sa zaoberal kauzami podnikateľa Mariana Kočnera. Účasť na vražde už predtým priznal Zoltán Andruskó.
Po dohode o vine a treste s prokurátorom mu súd uložil trest 15 rokov väzenia. Andruskó od svojho zadržania na jeseň 2018 spolupracoval v kauze vraždy Kuciaka s vyšetrovateľmi.
Zdroj: Webnoviny.sk – Súd vytýčil ďalší termín pojednávania v kauze vraždy Jána Kuciaka na začiatok apríla © SITA Všetky práva vyhradené.
Írsky MMA šampión Conor McGregor venoval nemocniciam vo svojej krajine milión eur
Namiesto pánskych oblekov šijú rúška pre zdravotníkov, výrobný plán menia aj v Topoľčanoch
Opitá žena sa vyhrážala mužovi a synovi zabitím, hrozí jej trojročné väzenie